khistorydata/jeongjo-sjw-relations huggingface dataset:
정조 13년
承旨前望單子入之趙衍德李壽咸落點
정조 13년
承旨前望單子入之柳誼落點
정조 13년
南鶴聞啓曰定例堂上徐有隣鄭昌順李文源沈頤之京畿監司徐有防依下敎來待矣傳曰入侍
정조 13년
傳于南鶴聞曰大臣家終祥隔日趙判府事家遣閣臣初六日致祭
정조 13년
傳于閔台爀曰當寒滯囚可悶判義禁許遞前望單子入之待下批牌招察任
정조 13년
判義禁前望單子入之李文源落點
정조 13년
徐邁修啓曰判義禁李文源未付軍職之前經先肅謝揆以格例事甚未安推考警責何如傳曰勿推
정조 13년
承旨前望單子入之閔台爀落點
정조 13년
以黃海監司狀啓信川等邑留養兒給糧穀數口數成冊修送事傳于趙衍德曰諸道則狀啓後錄而本道則不然賑廳何不察飭乎
정조 13년
閔台爀啓曰右副承旨南鶴聞今方入侍臣吏兵批兼進之意敢啓傳曰知道
정조 13년
有政吏批判書洪良浩進參判未差參議曺允大在外行左承旨閔台爀進以金憙爲吏曹參判吳載純爲知經筵宋持敬爲司僕僉正再政以姜世晃爲判尹李時秀爲大司成
정조 13년
兵批判書金尙集參判洪檍病參議柳焵入直進參知李師濂病行左承旨閔台爀進副司直具㢞朴天衡李集斗洪仁浩尹行任竝單付
정조 13년
南鶴聞以備邊司言啓曰顯隆園田畓價錢三萬兩五哨鄕軍支放米一千石取耗次一萬石代錢三萬兩水原府校卒加設料作穀取耗次錢一萬兩以平安監營年例別備條中戊申己酉兩年條各三萬五千兩區劃之意分付京畿平安兩道臣何如傳曰允
정조 13년
南鶴聞以備邊司言啓曰舟橋司設置規度一依濬川司例爲之事命下矣都提調三員領議政左議政右議政例兼提調六員以濬川司主管堂上及兵曹判書漢城府判尹訓鍊大將禁衛大將御營大將例兼郞廳三員以兵曹一軍色郞廳漢城府道路橋梁次知郎廳及三軍門武從事官中一人差下使之察任何如傳曰允
정조 13년
南鶴聞以備邊司言啓曰舟橋司堂郞今方啓下矣經紀財力及今措置然後事役可以就緖嶺南別會穀中大米限二千石以耗條自今爲始逐年區劃使之取用何如傳曰允
정조 13년
南鶴聞以備邊司言啓曰年前都試定式以後至于今每年純然以將領置居首者廟堂査問兵曹該帥臣推考事命下矣問于兵曹則平安前監司鄭一祥乙巳都試前監司趙璥丙午都試前監司金履素戊申都試前兵使白東俊丙午都試忠淸前監司沈豐之甲辰都試前監司李得臣乙巳都試前監司金光默丙午都試前監司洪檍丁未都試監司權今年都試前兵使田文顯壬寅都試前兵使李潤禧癸卯甲辰都試前兵使金永綬乙巳都試前兵使具世勣丙午都試前兵使權翰丁未都試兵使金麟瑞今年都試全羅前監司徐龍輔戊申都試監司尹行元今年都試前兵使曺學臣壬寅都試前兵使孫相龍甲辰都試前兵使許𣷯乙巳都試前兵使李漢五丙午都試原春前監司蔡弘履癸卯都試前監司李時秀乙巳都試前監司李致中丙午都試前監司金載瓚丁未都試慶尙左道前兵使金廷遇壬寅癸卯都試前兵使李仁秀甲辰都試前兵使白師誾乙巳都試前兵使姜五成丙午都試兵使南志默戊申都試慶尙右道前兵使南憲喆壬寅都試前兵使申㬚甲辰都試兵使尹得逵今年都試前守禦使金鍾秀戊申都試前摠戎使徐有大癸卯都試前摠戎使趙心泰丁未都試居首者皆是將領云以上帥臣三十六人中趙璥金永綬權翰李漢五四人旣己身故勿論其餘三十二人一竝推考之意敢啓傳曰知道大臣勿論
정조 13년
禁府啓目前承旨李集斗洪仁浩等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編上裁何如判付啓聞其事實觀此供語以推諉之目至於竄削似冤矣過矣承宣等特竝參酌此兩囚分揀放送爲良如敎
정조 13년
趙衍德以義禁府言啓曰時囚罪人李集斗洪仁浩等原情公事判府內聞其事實觀此供語以推諉之目至於竄削似冤矣過矣承宣等特竝參酌此兩囚分揀放放事命下矣李集斗洪仁浩等分揀放送而京畿陽城縣定配罪人尹行任參酌放送事分付該道道臣之意敢啓傳曰知道
정조 13년
禁府啓目兵曹佐郞李永馥原情云云傳旨內辭緣泛稱遲晩刑推得情何如判付啓付過放送爲良如敎
정조 13년
禁府啓目司僕僉正李廷恢原情云云傳旨內辭緣泛稱遲晩刑推得情何如判付啓除刑推議處爲良如敎
정조 13년
刑曹啓目祭享色書吏吳光澤身爲下吏莫重祭官分差之際恣意幻弄之狀萬萬痛惡所當嚴刑得情而適値齋日又有捧供以入之命上裁何如判付啓許多惠郞必以金履中無論大享朔望塡差於宮享者果非其矣用情乎設如渠供中云云同是惠郞而獨以金宗範金履中差送宮享者亦非其矣用情乎惠郞戶郎及有勢雄蔭寧疊差於便近處初不欲循次均差於陵祭者前後留意看過業已一一照燭則今於特敎嚴問之下何敢遊辭發明乎前此杖配之擧猶不知戢無難犯科似此奸吏若不限死嚴刑取服懲一則法無所施令何足信爲先施威嚴問其矣情狀如不一一直告待過齋一依日次重囚例每日次嚴刑期於得情爲良加敎
정조 13년
己酉十二月初四日辰時上御誠正閣定例堂上京畿監司入侍時右副承旨南鶴聞假注書鄭履綏記注官白慶楷金鳳顯行司直徐有隣鄭昌順刑曹判書李文源行副司直沈頤之京畿監司徐有防以次進伏訖上敎有隣曰似聞卿等會宿於籌司云定例未就緖之前猶之可也而今何必如是乎有隣曰臣與諸堂俱差宗廟景慕宮臘享獻官實預差伏聞自昨日皆令齋宿之命故會宿籌司蓋兼齋宿而然矣上顧鶴聞曰齋宿之說是何言也予初無下敎則從何頒布耶鶴聞曰臣於昨朝入來始聞夜有下敎已知委於各司云矣上曰初無下敎有此無前之事極可怪駭矣仍命書傳敎曰今因備堂言聞之日昨誤爲分付臘享獻官諸執事自昨日齋宿云祀典齋令自有一定之規則如是誤爲擧行萬萬未安況初無下敎則尤爲駭然當該承旨査出捧現告罷職以此意卽令齋官知悉自致齋元定日出齋事卽爲分付上曰定例草本入之鶴聞取進上覽畢敎有隣曰今觀草本殊極精詳可謂蔑以加矣而但班次圖中旣有先廂則以武兼爲先何也頤之曰班次中先厢不必載錄故以武兼爲先矣上曰不必然矣以先厢爲先可矣上曰今旣經稟今日內草本可謄成耶有隣曰日勢已半似有不及之慮矣上曰事貴速成且動駕只隔一月善寫者分謄必於今日內書入可也昌順曰浮橋之議姑未決定而旣成定例則浮橋條亦當入之矣上曰果然矣浮橋之議蔡判府與右議政雖有云云之論今旣歸一且省弊之道莫先於浮橋故予之苦心惟在於此卿等之意以爲如何有隣曰係是創行之事臣亦初不無疑慮而今旣一經之後豈有異議乎昌順等曰船艙之制一値大水則實有罔措之慮至於浮橋則可謂萬全矣上曰浮橋亦必有主張所而不可更設別衙門屬於濬川司名以舟橋提調以該司堂上及武將中量宜差下兼管擧行則可謂兩便卿等出去與大臣相議今日內草記定式可也上命退有隣文源有防頤之退出昌順曰臣家門單寒賦性愚拙一資一級罔非兜攬而今臣兼帶諸銜卽華膴之職而才德俱尊者之所宜居也如臣無似無難冒當惶蹙罔措已不暇論而其在聖朝官人之方果如何也惟願亟被體諒之恩上曰卿何必過爲謙引乎在卿自是分內之職毋庸辭爲也昌順曰臣百無肖似最居人下臣所帶守使惠堂司僕提調之職無非華腴好官一猶夢外況兼有之乎日前疏本業已陳達而古人所謂福過災生猝富貴不祥者不幸近之筵席辭免極知猥越而臣之情私萬萬悶迫屢屢仰煩伏願聖上亟垂體念俾賤臣獲安而公器無玷焉上曰以卿才猷何官不做乎予自有商量而然勿復過引可也上曰卿旣超資兩家獨子且登第卿家今年可謂運通矣卿之子歲後上來云來後當見之向日入侍時已知其不草草而猶未詳其人品之果如何卿須善敎之也昌順曰自渠決科臣心畏懼尤非尋常聖敎及此臣敢不隨事戒飭而亦何望其隨處能守戒飭乎是臣所憂悶者也上曰未肅拜承旨許遞前望單子入之出榻敎上命書傳敎曰都承旨許遞與未差之代前望單子入之待下批牌招察任命退諸臣以次退出
정조 13년
都承旨未差行左承旨閔台爀坐右承旨徐邁修坐直左副承旨趙衍德坐右副承旨南鶴聞坐同副承旨李壽咸坐直注書徐有聞別入直一員未差假注書鄭履綏仕直事變假注書柳師模仕
정조 13년
藥房提調洪良浩副提調徐邁修啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候漸臻差勝之境否臣等不任區區憂慮敢來問安竝此仰稟答曰慈殿氣候一樣卿等不必入侍矣
정조 13년
徐邁修啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 13년
事變假注書任㸁改差代以柳師模爲事變假注書
정조 13년
傳于李壽咸曰禮房承旨入侍
정조 13년
徐邁修以禮曹言啓曰卽接東西氷庫官員所報則大寒臘日只隔數日日暖如此前頭合氷旣難預料而在前如此之時江氷未合之前陰沍先合處亦有伐取船運之例豆毛浦漢江越邊背陰處所凝之氷雖未堅厚以尺量之則或有二寸者或有三寸者若失此時不無漸次消融之患云莫重藏氷已有失時之慮前頭日氣又未可知今亦依所報主梗官卽爲出送使之始役事分付何如傳曰允
정조 13년
閔台爀以兵曹言啓曰今十二月初七日大駕詣宗廟展謁後親傳香祝行省牲省器詣景慕宮展謁後仍傳香祝省牲省器時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰以訓局步軍十哨馬兵三哨爲先後厢禁軍三番隨駕御營廳留陣可也
정조 13년
閔台爀以兵曹言啓曰卽者敦化門東挾守門將全宗善所告內金虎門入直訓局砲手夕食代還入之時砲手崔成福不佩腰牌而入來故該門等牌軍士推背出送曰汝是入直砲手而無腰牌不可入來云則崔成福自囊中始爲出佩仍卽入去矣少頃有一武藝別監來到敦化門近仗軍士先爲足踢把門軍卒一竝亂打故守門將以莫重闕門不敢作拿之意據理言責則別監曰囊中之牌不出佩奚罪而牢拒不納何也如此然後門禁可以獨別爲之乎仍發辱說云故聞甚驚駭砲手捉來査問則所供內門卒之阻搪不納實爲憤惋仍向肅章門外誘囑所親別監印洪珠果爲假手雪憤之意一一納招當此門禁至嚴之日隱佩腰牌已是法外況又擅離直所慫慂掖隷致有此無前變怪此而若不嚴懲則來頭之弊有不可言該別監印洪珠該砲手崔成福出付攸司照律重繩不能檢束之入直將領令該府拿問處之該營大將常時不善檢飭之失亦所免難從重推考何如傳曰允印弘珠則已令重棍汰去矣觀此草記益聞其所未聞如有一分紀律豈敢若是犯科乎門禁至嚴之日此輩先爲犯科其罪可謂罔赦不可棍汰而止出付訓局拘置待習陣時更加重棍充軍行首武藝廳所任武藝廳竝令訓將決棍訓將常時若有紀律該營軍卒犯此罪科乎所當重勘而名以武藝廳居在肘腋乃敢無難首犯奚暇責訓將乎至於入直將領不可拿處而止令該大將決棍汰去該軍卒亦付該營各別嚴棍重治此後武藝廳輩萬一鼓憾於守門將及近仗軍之擧而多岐廉問現發則當用軍律行首武藝廳處捉入捧侤可也
정조 13년
刑曹啓目粘連罪人吳光澤等處各別施威嚴覈則金履中之差送便近歸之於私囑金宗範之塡差宮享諉之於前例究厥情狀萬萬痛惡朴聖浹段從前所犯何如而恣意干囑尤爲絶痛所當捉來嚴覈而聞下往公州地云卽爲捉來嚴訊得情何如判付啓吳光澤段始雖呑吐旋能直告特爲參酌決杖收贖放送吳宗瑞段不惟直告又使光澤直告之狀極爲可當亦卽放送所謂朴聖浹之所爲可謂罔赦前此以此事屢犯重罪放還未幾又以前仕吏依舊犯科者寧有如許頑民嚴刑準三次勿限年定配爲旀金履中段渠子在近列小心宜倍他人而莫重享事取捨便苦縱人圖囑致此現發不可以稍異於納賂圖免仍以勿論本職爲先刊汰事分付吏曹爲良如敎
정조 13년
己酉十二月初五日申時上御重熙堂禮房承旨入侍時右承旨徐邁修假注書鄭履綏記注官白慶楷金健修以次進伏訖上命書傳敎曰旣有院啓且係後弊雖令道臣行査終涉煩屑以此以彼不察則不察該兵使推考査事置之事令廟堂分付邁修曰臣以昨日承旨罷職事有所仰達者矣臣於伊日與前承旨尹行任伴直矣司謁口傳下敎以享官換差後翌日出齋云臣果如是承聆而行任卽招該吏使之擧行亦卽書通於其兄以爲趁早出齋之地其不聽熒可推而今司謁則査問之下謂以初無諸享官竝爲出齋此甚可駭然而臣旣該房則罪實在臣而行任以下位替當在臣私義實深惶恧矣上曰今聞所奏誠亦怪矣命書傳敎曰今始聞知宮享執事換差於廟享爲敎以未受誓戒使之別爲齋宿矣次次誤傳獻官以下至於先期齋宿云此則非承宣之做錯承旨罷職傳旨勿施命退承史以次退出
정조 13년
行都承旨金載瓚未肅拜行左承旨閔台爀坐右承旨徐邁修坐直左副承旨趙衍德坐右副承旨李益運未肅拜同副承旨南鶴聞坐直注書徐有聞別入直一員未差假注書鄭履綏仕直事變假注書柳師模仕
정조 13년
藥房提調洪良浩副提調徐邁修啓曰節屆隆冬寒事轉甚伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候何如惠慶宮氣候何如中宮殿氣候何如臣等不任區區憂慮敢來問安竝此仰稟答曰知道慈殿慈宮氣候一樣卿等不必入侍矣
정조 13년
趙衍德啓曰大司憲鄭好仁掌令趙武範牌招啓辭未下執義李運彬掌令金寅燮持平李敬臣俱在外持平李敬心疏批未下監察茶時之意敢啓傳曰如道
정조 13년
南鶴聞啓曰判尹姜世晃吏曹參判金憙大司成李時秀除拜後過三日不爲出肅依定式推考警責仍卽牌招察任何如傳曰許遞
정조 13년
傳于南鶴聞曰定例堂上京畿監司入侍
정조 13년
漢城判尹前望單子入之李文源落點
정조 13년
傳于南鶴聞曰政官牌招開政
정조 13년
有政吏批判書洪良浩進參判未差參議曺允大在外同副承旨南鶴聞進以鄭萬始爲副校理徐有隣爲刑曹判書尹師國爲右尹李萬運爲司導僉正金鎜爲信川郡守李敬一爲大司成前牧使鄭履煥吳大益前府使李尙說林永老林載洙李運春永興府使任屹前牧使權以綱前郡守尹敬喆前縣監睦萬中以上故失馬降資事承傳舟橋司都提調金鍾秀提調六李文源主管金尙集李文源徐有大李漢豐金持默郞廳三李福潤李東善金魯敬左尹尹師國右尹金思穆
정조 13년
兵批判書金尙集參判洪檍參議柳焵病參知李師濂入直進右承旨徐邁修進副護軍單柳增萬副司直二單柳誼丁範祖前兵使孫相龍嘉善以故失馬事今降折衝
정조 13년
閔台爀啓曰明日擧動時承旨當爲備員都承旨未差之代政官牌招開政差出何如傳曰允
정조 13년
徐邁修啓曰明日動駕時兩司侍臣不可不備員除在外疏批未下外未肅拜呈告人員竝待開門牌招何如傳曰允
정조 13년
傳于徐邁修曰同副承旨遞差
정조 13년
吏批再政以金載瓚李益運爲承旨洪復浩爲司宰僉正朴趾源爲司僕主簿
정조 13년
以永興府使望筒傳于徐邁修曰此時北道遞易可悶旣有潛往潛來之繡衣則來頭治績不難知之前此聞有生疏處亦當漸熟民事爲重格例何拘降資則待遞歸後施行
정조 13년
以吏曹參判望筒傳于徐邁修曰參判前望單子入之
정조 13년
傳于徐邁修曰在外吏曹參議許遞前望單子入之待下批牌招察任
정조 13년
吏曹堂上前望單子入之參判徐鼎修參議丁範祖落點
정조 13년
徐邁修啓曰臣與同副承旨李壽咸伴直矣纔已遞差出去伴直無人同副承旨南鶴聞卽爲牌招何如傳曰允
정조 13년
吏曹口傳政事以閔宗爀爲禁府都事
정조 13년
傳于南鶴聞曰發遣吏郞諸執事淸齋與否摘奸以來
정조 13년
南鶴聞以兵曹言啓曰明日動駕時別雲劍李時秀時無職名依例口傳付軍職何如傳曰允
정조 13년
兵曹口傳政事副司直二單金憙李時秀
정조 13년
趙衍德以訓鍊都監言啓曰依兵曹草記批旨武藝廳印弘珠待習陣時更加重棍充軍次拘置北營行首武藝廳鄭德禧所任武藝廳李興甲車道亨各決棍十度仍以此後無或鼓憾於守門將及近仗軍士之意行首武藝廳鄭德禧處嚴飭捧侤音金虎門入直把摠高雲瑞哨官洪載權竝決棍十五度汰去該軍卒崔成福嚴棍二十度除案之意敢啓傳曰知道
정조 13년
趙衍德以義禁府言啓曰明日擧動時大駕各差備都事當爲備員而武都事洪格方在拿囚中爲先改差其代令該曹口傳差出以爲分排之地何如傳曰允
정조 13년
行都承旨金載瓚坐行左承旨閔台爀坐右承旨徐邁修坐左副承旨趙衍德坐直右副承旨李益運坐直同副承旨南鶴聞坐注書徐有聞別入直一員未差假注書鄭履綏仕直事變假注書柳師模仕
정조 13년
藥房提調洪良浩副提調徐邁修啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候何如繼進湯劑今日當爲議定臣等不任區區憂慮敢來問安竝此仰稟答曰知道
정조 13년
大駕詣宗廟入齋室後內閣政院玉堂藥房口傳問安答曰知道展謁罷入齋室後內閣政院玉堂藥房口傳問安答曰知道省牲省器罷入齋室後內閣政院玉堂藥房口傳問安答曰知道王大妃殿惠慶宮遣承旨問安答曰知道大駕仍詣景慕宮入齋室後內閣政院玉堂藥房口傳問安答曰知道展謁罷入齋室後內閣政院玉堂藥房口傳問安答曰知道省牲省器罷入齋室後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 13년
南鶴聞啓曰大司憲鄭好仁未肅拜執義李運彬掌令金寅燮持平李敬臣俱在外掌令趙武範牌不進持平李敬心疏批未下監察茶時之意敢啓傳曰知道
정조 13년
傳于徐邁修曰禮房承旨馳詣社稷永禧殿奉審摘奸以來
정조 13년
傳于閔台爀曰出宮門路以協陽門爲之
정조 13년
傳于徐邁修曰藥房都提調前望單子入之
정조 13년
藥房都提調前望單子入之判府事蔡濟恭落點
정조 13년
南鶴聞啓曰臣王大妃殿惠慶宮問安下直進去之意敢啓傳曰知道
정조 13년
典牲提調前望單子入之李時秀落點
정조 13년
徐邁修啓曰問啓事命下矣問于禮曹判書金文淳處則以爲臣奉職無狀大享親行日字有知入之下敎而今年五月景慕宮親享矇未記得不能仰對致有此問啓之命惶恐震越不知所達云矣敢啓傳曰此後錄置笏記無或糢糊奏對之意嚴飭可也
정조 13년
傳于李益運曰政官牌招開政
정조 13년
以吏曹參議丁範祖牌不進罷職傳旨傳于李益運曰只推更爲牌招
정조 13년
有政吏批判書洪良浩參判徐鼎修參議丁範祖右副承旨李益運進以申匡堯爲掌令李普天爲獻納朴孝成爲正言安廷鉉爲江界府使趙厚鎭爲戶曹佐郞
정조 13년
兵批判書金尙集參判洪檍病參議柳焵入直進參知李師濂病行左承旨閔台爀進司直姜世晃曺允大李壽咸竝單付
정조 13년
傳于趙衍德曰左承旨牌招
정조 13년
傳于趙衍德曰近來士習雖曰不古駐輦詢問之下使館吏漫漶替對極爲駭然太學齋任儒生無論參班與否竝爲先停擧上齋生進祗迎外竝停擧不飭之大司成遞差
정조 13년
以開城留守狀啓各倉餉還太未捧中以米代捧令廟堂稟處事傳于李益運曰依狀請施行事回諭
정조 13년
己酉十二月初七日卯時上詣宗廟景慕宮展拜入侍時行都承旨金載瓚行左承旨閔台爀右承旨徐邁修左副承旨趙衍德右副承旨李益運同副承旨南鶴聞檢校直閣李晩秀記事官徐有聞假注書鄭履綏記注官金健修金鳳顯以次隨駕上具翼善冠衮龍袍乘輿出協陽門濟恭等曰數日日氣不調聖體若何上曰一樣矣濟恭曰王大妃殿調攝中氣候漸臻差勝之境否上曰尙未復常極爲悶迫矣濟恭曰王大妃殿製進湯劑今日當議定故敢此仰達矣上曰王大妃殿進御加味六君子湯依前方限三貼自今日煎入出駕前下敎詣仁政殿月臺降輿陞座親押仍行親傳香訖上曰陪香前路想必爲軍兵所阻宣傳官持此標信出去使之卽爲陪進可也詣祗迎位祗迎訖乘輿出仁政門降輿乘輦出敦化門詣宗廟前降輦所降輦乘輿入廟大門降輿御齋殿改具冕服就板位行四拜禮仍詣殿內奉審訖詣省器所省器訖詣永寧殿就板位行四拜禮仍詣殿內奉審訖詣省器所省器訖還御齋殿少頃詣省牲所上曰典牲提調何不入來載瓚曰差祭矣上曰差祭典牲提調許遞前望單子入之出榻敎上曰典牲提調李時秀頒布可也省牲訖命書傳敎曰左承旨爲軍士房還御齋殿改具翼善冠衮龍袍乘輿出廟大門至乘輦所降輿陞輦上曰還宮時路由館峴出駕前下敎詣景慕宮前降輦所降輦乘輿入宮大門降輿御齋室改具冕服就板位行再拜禮仍詣廟內奉審詣省器所省器訖還御齋室少頃詣省牲所省牲訖還御齋室台爀曰吏曹參判徐鼎修旣呈肅單不爲謝恩事體所在誠甚未安推考警責何如上曰依爲之出擧條改具翼善冠衮龍袍乘輿出宮大門至乘輦所降輿陞輦命書傳敎曰今日卽聖后誕辰也今年忌辰旣親行陵祀今日誕辰又行展謁事若不偶餘懷憧憧園誌撰出後欲爲致祭而未果還宮後達城府院君家內外遣承旨致祭上曰達城府院君奉祀孫今爲何官耶知入可也賤臣承命出回奏曰見爲弘陵參奉云矣由館峴至弘化門外命宣傳官出標信解嚴由建陽門入協陽門還內諸臣以次退出
정조 13년
己酉十二月初七日申時上御重熙堂右副承旨入侍時右副承旨李益運假注書鄭履綏記注官趙慶遠金鳳顯以次進伏訖上命書傳敎曰龍旗之尊重與繖扇等繖扇奉持則忠義與事知皆着帽帶有料祿又有久勤遷轉之式而龍旗奉持則無料無久勤所任則不輕以是每加軫念年前許赴瑞蔥臺試射而料窠定數至今未遑園幸定例行將頒示趁今分付可以載錄龍旗奉持十五人已令次知宣傳官與禁軍別將眼同取才入格人竝付禁軍標旗奉持亦宜一體區處禁軍口傳依龍旗奉持例爲之此後通同以十五人定額分屬七番輪番奉持有闕則禁軍中取才充定亦依日傘奉持例爲之事令園幸定例堂上知悉未入格之類及步下奉持區處亦令該堂論理草記稟處事分付又命書傳敎曰龍旗奉持付料一款今旣定式以頭目二十餘年隨行者爲一人移屬禁旅待久勤限滿在渠無異俟河之淸問名令曹邊將承傳又命書傳敎曰衛內別雲劍以下侍衛諸臣之左牽因重臣筵奏復舊例申禁則陣上堂上將官之左牽近始聞知尤豈成說牽馬猶法外況左牽乎此則自是違法禁飭不可以復舊例言自兵曹判書訓鍊大將以下以至各營門堂上將官之陣上左牽不待朝令自可不爲此意令廟堂知悉又命書傳敎曰此時關西江邊民事守令不可暫刻曠官賑政蔘政俱關民隱之大者江界府使之代今政不拘常格須以剛廉有稱人差送待下批卽爲辭朝嚴飭催促赴任命退承史以次退出
정조 13년
行都承旨金載瓚坐行左承旨閔台爀坐右承旨徐邁修坐左副承旨趙衍德坐直右副承旨李益運坐同副承旨南鶴聞坐直注書徐有聞別入直一員未差假注書鄭履綏仕直事變假注書柳師模仕
정조 13년
藥房都提調蔡濟恭提調洪良浩副提調徐邁修啓曰廟宮展禮侵曉動駕伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候漸臻差勝之境否臣等不任區區憂慮敢來問安竝此仰稟答曰知道慈殿湯劑當於入侍議定本院問候只於湯劑日次爲之宜矣
정조 13년
南鶴聞啓大司憲鄭好仁未肅拜執義李運彬掌令金寅燮申匡堯持平李敬臣俱在外持平李敬心疏批未下監察茶時之意敢啓傳曰知道
정조 13년
金載瓚啓曰臣以司饔院褒貶進去下直之意敢啓傳曰知道
정조 13년
南鶴聞啓曰定例堂上徐有隣鄭昌順李文源沈頤之依下敎來待矣傳曰入侍
정조 13년
傳于南鶴聞曰江界府使入侍
정조 13년
備忘記江界府使安廷鉉下直長弓一張長箭一部片箭一部筒兒一箇賜給
정조 13년
金載瓚啓曰假注書鄭履綏身病猝重勢難察任今姑改差何如傳曰允
정조 13년
以吏曹參議丁範祖再牌不進罷職傳旨傳于李益運曰只推
정조 13년
有政吏批判書洪良浩進參判徐鼎修式暇參議丁範祖牌不進右承旨徐邁修進以李𡊠爲大司憲李時秀爲大司諫申禹相爲執義尹行履爲司諫沈樂洙李羲觀爲掌令李尙友爲持平柳雲羽爲獻納宋俊載鄭晩錫爲正言尹悌東爲吏曹正郞韓光植爲吏曹佐郞再政徐榮輔鄭東觀爲掌令三政李龜雲爲吏曹正郞李冕膺爲吏曹佐郞
정조 13년
兵批判書金尙集參判洪檍病參議柳焵入直進參知李師濂病同副承旨南鶴聞進副護軍趙錫穆李運彬金寅燮申匡堯竝單付副司直三單曺遠振李普天李敬臣副司果三單朴孝成朴聖集尹永禧副司勇單李敬陪
정조 13년
以咸鏡監司狀啓本道尤甚邑中四窮無依者私賑穀折半劃給明春各邑如或閉糴卽其地定配事令廟堂稟旨事傳于閔台爀曰請穀事依狀請施行至於閉糴之弊是豈共濟之意乎小民之富實者猶不敢乃爾名以命吏拘於此疆爾界其罪殆有甚於越視秦瘠奚持卽其地定配而已爲先拿致營門從重決杖後仍爲定配以慰望哺之民心以謝塡壑之民命以此意廟堂措辭嚴飭
정조 13년
徐邁修以內醫院都提調意啓曰院內醫李周憲有頉代加設參奉方禹疇陞實之意敢啓傳曰知道
정조 13년
徐邁修以內醫院都提調意啓曰議藥同參洪勉讓有頉代醫人李敬培術業精詳以此人差下令該曹依例付軍職冠帶常仕何如傳曰允
정조 13년
閔台爀以備邊司言啓曰龍旗標旗奉持其所擧行本自不輕而未霑寸祿又無久勤積年勞苦徒應國役非但渠輩之抑鬱實合朝家之軫念今奉聖敎以馬上奉持十五人定爲元額宣傳官與禁軍別將眼同取才人臣等看審抄擇則十三人俱是可合二人因其在外未及待令而多年隨行鍊習於奉持之役來待諸人一辭齊稱今姑一體抄入以準十五之數待其還現如或不合就其未入格五人更爲抄付而以此十五人分屬於禁軍七番待其有闕次次口傳每番次二人式輪回入直而一次以三人爲之未及口傳之前動駕時姑令如前待令口傳一款元納馬未口傳之類積滯可悶使之分排彼此交互塡差納馬則十年以上人中貧不能自辦者許給官馬久勤則付之於日傘道路事知七人之下首久勤一人循次差遣而十五人中如有闕額則以元禁軍中試取差定未入格五人中一人之病不能隨行者勿論四人從其願以官馬窠屬之馬兵隨闕塡差餘外預差二十八人別無勞勣之可言亦竝置之步下奉持居在外邑未及遍探而招問頭目之在京者則步下奉持本以出身子支望定免布應役今若除役勢將納布與其納布毋寧應役云此後城內動駕時則以馬上奉持兼行郊外動駕時則使之依前待令瑞蔥臺則亦依甲辰特敎仍爲許赴事竝定式施行何如傳曰允
정조 13년
閔台爀以御營廳言啓曰本廳千摠李義彬身病甚重勢難察任改差何如傳曰允
정조 13년
南鶴聞以義禁府言啓曰時囚罪人洪格施以照律定配之典事命下矣洪格杖一百收贖告身盡行追奪慶尙道南海縣定配而以道臣狀啓內辭意具罪目依例發遣府羅將押送配所何如傳曰所犯雖關後弊本情明是無情苟非鞫獄重囚親年九十皆許收贖歸養如是處分不至失刑依此更爲照律可也
정조 13년
南鶴聞以義禁府言啓曰時囚勿拘齋日皆令今日功議區別減等草記照律事命下矣時囚罪人李廷恢傳旨近例之如此如彼姑無論名雖四邊馬其肥瘠與好否惟在該寺之擇給堂郞中如有顧籍之意則換給好馬自是該寺常事今番賞典事面何如而所謂四邊馬中必取最駑擧行僉正所爲萬萬痛駭今於査問之下惟事粧撰可謂罪上添罪況禾毛色單子已啓下亦已看品於政院之後不以本色待令於御覽尤萬萬無據令該府拿問照律嚴處罪取考律文則大明律對制上書詐不以實條有曰凡對制詐不以實者杖一百徒三年大典通編推斷條有曰功臣子與孫綱常贓盜外杖流以下許贖杖一百以上之罪決杖告身盡行追奪雜令條有曰王府決杖者代以金贖云矣李廷恢杖一百收贖告身盡行追奪徒三年定配而其父棅揚武原從功臣慶昌君五寸親云議減一等徒三年半定配則以功臣子收贖告身盡行追奪放送何如傳曰允
정조 13년
己酉十二月初八日未時上御重熙堂右副承旨與漢城判尹入侍時右副承旨李益運假注書鄭履綏記注官趙慶遠金鳳顯行漢城判尹李文源以次進伏訖上曰龍旗奉持事何以爲之耶文源曰俄已取才而龍旗奉持實預差合爲四十人今番宣傳官與禁軍別將眼同抄出者十三人而半捲旗脚使之私習則果皆善於奉持此則無可存拔矣其外二人方以私事在外而其所健實入格人及未入格者交口稱道待其還歸更爲試取後如可合用則可充十五人之數如不合用則於未入格中更爲試才充定矣上曰未入格者何以區處耶文源曰未入格人其所效勞今未年舊或多有年老不堪用者此則似在勿論中龍標旗元數二十人中除入格十三人其餘六人中一人則以其年老卽願自退五人區處屬之馬兵好矣上曰卿等商量善處可也文源曰奉持人旣屬禁軍則二人式當爲輪直而渠輩所願則欲別設一廳矣上曰事知旣有別廳此亦依渠輩之願名以奉持廳依事知例別設好矣命先退仍命書傳敎曰時囚之當寒滯囚可悶勿拘齋日皆令今日內功議區別減等草記其中洪格照律事判金吾之隨衆持難極爲未安從重推考斯速擧行事申飭命退承史以次退出
정조 13년
己酉十二月初八日申時上御重熙堂坐直承旨入侍時左副承旨趙衍德記事官徐有聞記注官趙慶遠金鳳顯以次進伏訖上曰未肅拜掌令許遞以銓郞未區處人今日政擬入出榻敎命讀公事書判付訖命退承史以次退出
정조 13년
行都承旨金載瓚坐行左承旨閔台爀坐右承旨徐邁修坐直左副承旨趙衍德坐右副承旨李益運坐直同副承旨南鶴聞坐注書徐有聞別入直一員未差假注書鄭履綏仕直事變假注書柳師模仕
정조 13년
李益運啓曰大司憲李𡊠執義申禹相掌令鄭東觀俱在外掌令徐榮輔持平李尙友未肅拜持平李敬心疏批未下監察茶時之意敢啓傳曰知道
정조 13년
假注書鄭履綏改差代以洪樂游爲假注書
정조 13년
李益運啓曰明日次對兩司當爲進參除在外疏批未下外未肅拜人員竝待開門牌招何如傳曰允
정조 13년
行都承旨金光默坐行左承旨徐鼎修未肅拜行右承旨閔台爀坐直左副承旨李益運坐右副承旨申耆未肅拜同副承旨洪仁浩未肅拜注書徐有聞別仕直一員未差假注書洪樂游仕直事變假注書柳師模仕
정조 13년
閔台爀啓曰來十一日朝參日次矣敢稟傳曰停
정조 13년
閔台爀啓曰來十一日輪對日次矣敢稟傳曰爲之
정조 13년
閔台爀啓曰御營廳將官來言本廳軍兵日次私習云矣敢啓傳曰知道
정조 13년
閔台爀啓曰假注書洪樂游時無職名令該曹依例付軍職冠帶常仕何如傳曰允
정조 13년
傳于閔台爀曰大臣備局堂上引見
정조 13년
閔台爀以成均館知館事意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接四學牒報則兼南學敎授徐榮輔謂有親病兼西學敎授宋祥濂未肅拜當等學製限內不得設行云令政院稟旨擧行何如傳曰西學敎授宋祥濂宜令一伸廉隅許遞政官牌招開政差出至於南學敎授徐榮輔無端稱頉以至過限揆以事體不當若是設有親病豈無少間之時乎嚴飭限內設行又或遲滯令政院直捧禁推傳旨可也
정조 13년
以吏曹參議丁範祖牌不進罷職傳旨傳于閔台爀曰只推
정조 13년
閔台爀啓曰合辭闕啓事甚未安今日政新除授兩司諸臺竝待下批牌招何如傳曰允
정조 13년
有政吏批判書洪良浩式暇參判徐鼎修進參議丁範祖牌不進行左承旨閔台爀進啓曰判書洪良浩式暇參議丁範祖牌招不進小臣獨政未安何以爲之敢稟傳曰仍爲之以金光默爲都承旨曺允大爲大司諫韓穉應爲持平張至冕爲正言李冕膺爲副校理金熙朝爲修撰鄭民始爲刑曹判書洪秉纘爲大司成金履翼爲西學敎授
정조 13년
兵批判書金尙集龍虎營坐起進參判洪檍入直進參議柳焵參知李師濂病左副承旨李益運進副護軍元厚鎭鄭潤弼許具世元黃顯基李羲觀沈樂洙副司直徐有隣鄭好仁李時秀李敬一金啓洛李尙友副司果申獻朝副司正洪樂游以上竝單付
정조 13년
李益運啓曰成均館官員以知館事意來言本館褒貶當爲今日磨勘而大司成洪秉纘以未肅拜不得擧行云卽爲牌招何如傳曰允
정조 13년
以大司成洪秉纘牌不進推考傳旨傳于李益運曰無端違牌致煩更招揆以事體極爲未安遞差
정조 13년
金光默啓曰臣以尙衣院褒貶進去下直之意敢啓傳曰知道
정조 13년
傳于金光默曰左副承旨許遞前望單子入之
정조 13년
傳于李益運曰當該承旨遞差司謁令攸司科治
정조 13년
傳于閔台爀曰民事之關係何如而如是掩置當該承旨遞差
정조 13년
閔台爀啓曰吏曹郞廳來言承旨有闕政事取稟傳曰前望單子入之待下批牌招察任
정조 13년
承旨前望單子入之徐鼎修申耆洪仁浩落點
정조 13년
傳于閔台爀曰軍士房承旨入侍
정조 13년
以京畿監司狀啓麻田郡崇義殿改建後監董諸人論賞令該曹稟處事傳于李益運曰觀此狀啓崇義殿修改聞已畢役該郡守勤勞可尙特除府使待窠調用監董人請賞事令該曹草記回啓設置殿宇世襲其祀卽倣周家三恪之遺意列聖朝盛意有以仰認昔在先朝丁未特命修改後數年又遣近侍致祭今於周甲之歲適又追述故事不可修改而止依舊例遣近侍致祭因此思之守護之官初付監自監爲令爲守十年一遷先朝丁未亦以修復之意申飭詮曹而近復癈闕云甚是欠事亦令畿營參考可據之例錄報該曹俾卽陞品事分付
정조 13년
以平安監司狀啓寧邊府城堞門樓軍器修補時監董人論賞事傳于李益運曰樓牒改觀器械修繕道伯旣以巡到時目見爲說則實績可知監董校鄕論賞一款自當回啓而該府使請賞以曾經閫任不爲擧論前例有無一體詳考回啓
정조 13년
以平安監司啓本義州府囚推紋緞犯禁罪人金衆望德結案以啓事傳于李益運曰一律何等至重而名以結案疑似輸款烏在其哀敬之意乎旣曰似紋非紋之緞品云爾則眞箇有紋與否在所當覈此一款究竟之前不可遽然用法此意措辭行會
정조 13년
以京畿監司啓本罪人趙廷舜南陽府到配事傳于閔台爀曰情有可恕分揀放送事回諭
정조 13년
傳于閔台爀曰今因該廳薦單思之年前以時任宣傳官之惟意書不字有此後若此竝與其父削薦爲敎矣自有金判府朝參筵奏罪涉移施每加留意日前金履中事只以本罪處分此事亦何異也宣傳官廳謄錄中削薦一款伊時下敎特爲抺去事分付
정조 13년
傳于閔台爀曰處分意出生成方長戒在勿折龍仁縣定配罪人金祖淳罪名今姑參酌
정조 13년
以刑曹坐不坐單子傳于閔台爀曰參議之連五日不參雖未知病勢之何如是豈申飭之意從重推考其委折明日問啓
정조 13년
以刑曹判書鄭民始牌不進推考傳旨傳于閔台爀曰聞有親病姑未搬入云許遞政官待開門牌招開政差出
정조 13년
閔台爀以義禁府言啓曰時囚罪人洪格依初定配所卽爲發配事擧條啓下矣罪人洪格杖一百收贖告身盡行追奪依初定配所慶尙道南海縣定配而以道臣狀啓內辭意具罪目卽爲發遣府羅將押送配所之意敢啓傳曰知道
정조 13년
傳于閔台爀曰日寒如此刑房承旨馳往禁府刑曹輕囚放釋後來啓
정조 13년
閔台爀啓曰臣敬奉聖敎馳往義禁府取考囚徒案則罪人洪格已發配仍往刑曹取考都囚徒則御寶僞造罪人四名傳敎罪人一名殺獄罪人十一名結案罪人二名逆賊緣坐罪人一名士夫婦女亂打罪人一名咀呪上典罪人一名印信僞造罪人一名未推覈罪人七名及李德寬金光復段罪人押去時書吏羅將罪犯不輕故竝仍囚輕囚罪人十四名內金順喆段犯屠罪高明道趙巨福段招引人物罪金春得溫昌得金命海段毆打人物罪邊福乭徐信會段投錢罪金仁遂鄭國慶段他人錢不報罪崔日秀段酗酒罪李石山段自備局囚禁而俱是輕囚故竝放釋之意敢啓傳曰如道其中洪格滯囚已久許令養老亦是法典所載朝筵從其所請意在究竟無他情之幺麽洪格一人雖不到配豈必大關於後弊法已伸矣分揀放送事分付所到地方
정조 13년
李益運以弘文館言啓曰新除授副校理鄭萬始李冕膺卽爲牌招察任何如傳曰允
정조 13년
以副校理鄭萬始李冕膺牌不進罷職傳旨傳于李益運曰只推
정조 13년
閔台爀以兵曹言啓曰依下敎臣開坐龍虎營七番禁軍將拿入分付後汰去而羽林衛將金源今方入直口傳差代替直後擧行何如傳曰允
정조 13년
兵曹口傳政事以柳仁喆爲羽林將
정조 13년
閔台爀以兵曹言啓曰內禁衛正金儀相鄭閔百勳朴廷輝朴東維金道凝金億亮金慶曾李應曄兼司僕正金兌文金璟麟李鎭彬金振聲高植羽林衛正李命胃姜碩傅徐敏修金德章李東濟等十九人拿入以下敎內辭意分付後各決棍五度而兼司僕正金重麗看役部將水原地出去羽林衛正吳擎說身病猝重待其上來待其差病竝卽擧行之意敢啓傳曰知道
정조 13년
閔台爀以兵曹言啓曰內禁衛將李燁李尙顯朴長瀗兼司僕將梁埉李始喆羽林衛將金源李殷福一竝拿入以下敎內辭意分付汰去之意敢啓傳曰知道
정조 13년
閔台爀以兵曹言啓曰五衛將金孝儉素患痰癖之症當寒添劇時月之內無望供職呈狀乞遞李昌培在外未上來番次苟艱云宿衛輪番之任不可久曠竝今姑改差何如傳曰允
정조 13년
閔台爀以兵曹言啓曰禁軍將卽是宿衛領軍之任事體自別六番將有闕之代不宜暫曠卽爲口傳差出何如傳曰允
정조 13년
兵曹口傳政事以李筞李沖彬張集紹爲內禁將許溟曺允彬爲兼司僕將蔡顯一爲羽林將
정조 13년
閔台爀以兵曹言啓曰御營廳敎鍊官禁軍遞兒窠今方有闕矣依節目禁軍別將與該營中軍眼同取才以其居首者塡差之意敢啓傳曰知道
정조 13년
閔台爀以都摠府言啓曰今日入直內三廳武兼禁軍及軍兵等當爲中日習射而本府褒貶相値不得爲之之意敢啓傳曰知道
정조 13년
閔台爀以禮曹言啓曰圖畫署畫員金應煥有頉代本署祿窠以差備待令畫員朴仁秀依節目陞付之意敢啓傳曰詳考本曹謄錄內閣節目明知當次之爲誰某然後更爲論理草記可也
정조 13년
閔台爀以備邊司言啓曰江界府使金廷遇在任身死矣曾經閫帥返柩時依法典擔軍題給事分付所經各道何如傳曰允
정조 13년
閔台爀以備邊司言啓曰本司武郞廳閔琇奔走勤仕已滿十五朔依例遷轉事捧承傳施行何如傳曰允
정조 13년
閔台爀以備邊司言啓曰禁軍正領令兵曹決棍懲礪後馬太從長磨鍊草記事命下矣臣與兵曹判書臣金尙集前兵曹判書臣李文源齊會相議則預差禁軍三百五十人冬等馬太每朔每人各五斗通三朔計之則合太爲三百五十石每石價二兩當入錢七百兩馬夫契米七百石依均廳貿米價以每石三兩七錢折定則每石所餘錢三錢合爲二百十兩契米中近仗軍士料條百石價錢四百兩與上項二百十兩合以計之則太價七百兩內不足數爲九十兩此則自兵曹一軍色添補上下出給契人使之策應馬太以此定式添入節目中云至於近仗軍士料條百石之代追後與戶惠堂商確京外錢穀間從長區處何如傳曰允
정조 13년
閔台爀以壯勇營言啓曰來春等試射時將官以下入格優等人及壯勇衛各技計畫別單區別書入之意敢啓傳曰知道
정조 13년
閔台爀以刑曹言啓曰今十二月初七日動駕時猥濫擊錚人中延豐幼學閔礪世其十五寸姪閔昨冬掌憲之擬有憲長彈駁之章大臣獻議之事而誣辱其七代祖閔夢龍伊時其族兄閔顯世亦有所上言而不勝窮天極地之痛更瀆崇嚴乞令快賜昭釋事也憲長之彈駁大臣之獻議皆不啻嚴重則如是煩瀆極涉猥越原情勿施中部良女韓召史其夫盲人金光泰以定配罪人朴春亨之同契事被逐本土乞令放釋事也今九月關西定配罪人移配時徒流案中有元犯盲人可謂罔赦其外以同黨盲人逐送本土而罪名之不至爲次犯者竝分揀之意問于捕廳使卽分付之命而其時移文捕廳則回移內放逐七盲皆以春亨之次犯被逐而元無區別分等云故仍爲置之矣爲夫訟冤雖係四件渠夫之罪止於放逐本土者大是恩典則冒濫瀆擾民習無嚴原情勿施西部幼學沈養鎭其生父埉慘遭庶姪和鎭罔測之誣而不知事根之如何不卽暴白矣及夫判下昭釋之後始知被誣卽欲鳴冤而適當遷園之辰至今忍痛乞令拿致和鎭一庭對質申辨其誣事也玆事關係至爲重大尙稽鉤覈輿情駭憤則今此養鎭之上煩天聽萬萬無嚴不可以爲父訟冤有所容貸原情勿施自臣曹考律重勘扶安幼學李聖素其父慶麟丙午春以私通閹豎罪遠配光陽而同罪之白師誾已蒙疎釋其父則未蒙恩宥乞令放送事也取來金吾配案相考罪名則伊時酌處判付中陰謀未必與聞私通難掩其跡不可以年老有所寬恕且於渠供一一輸款姑先遠配爲敎則其父罪犯不輕而重而肆然呼籲極涉無嚴不可以爲父訟冤置而勿論原情勿施亦自臣曹考律勘處何如傳曰閔礪世則其時因憲疏後葛藤取見文跡已得其詳不待渠呼籲略有涇渭于中而言者之言亦出常經此等處莫如勿起鬧以此分付韓召史則渠夫事與元犯有異特爲分付地方道伯元犯漢定配者外許令往來城中沈養鎭則訟冤亦云晩矣昭晣業已備至何必對質然後始得快辨乎沈和鎭之特貸一縷姑免反坐不過拔例念舊之意以此分付退送李聖素則一宥一仍外面觀之無怪稱冤而旣無白師誾別異之跡則其在嚴內外杜後弊之道不可以年老曲恕原情勿施可也
정조 13년
閔台爀以右邊捕盜廳言啓曰本廳兼從事官鄭麟采身病甚重勢難察任改差何如傳曰允
정조 13년
禮曹啓目粘四書小學考講初試之法宜有矯救之方而事關科制有難輕議上裁何如判付啓考講初試之太無實效誠如前泮長之疏而救弊責實之方莫如空其額以待向後成就自今番陞試講不開絃之類更勿如前濫抄爲良如敎
정조 13년
己酉十二月初十日申時上御重熙堂軍士房承旨與禁軍別將入侍時行左承旨閔台爀假注書洪樂游記注官白慶楷金健修禁軍別將任嵂以次進伏訖上曰禁軍別將進前可也上曰俄者以禁軍輩不受料事有所處分而兵判親承下敎果何以擧行乎嵂曰七番正領一竝決棍汰去矣上曰領則安徐之意俄已下敎而汰去則初不下敎兵判似聽瑩矣亟令勿汰可也上曰大抵渠輩以無料而有料則必當感恩樂受而新節目定式之下一朔不受已極無嚴況又一樣違拒乎此亦國綱所在頒祿之法意何等重大雖大臣莫敢違拒月俸渠焉敢無難不受也本事委折卿必知之卿須詳奏可也嵂曰事甚煩屑不敢盡達而大體料米之終是不願預差木之依前願受蓋因江村人之所激動而然也江民與馬夫色掌互相作契欲奪馬夫等稅米役價之業慫慂禁軍請得三年例下錢故致有此擧矣上曰渠輩雖迷劣係是禁旅朝家之前後撫念果何如而敢爲牟利輩所誘如是違拒頒料乎非但有係於國綱亦可見師律之不嚴不可不使兵判査治矣今聞卿言渠輩之愚迷不足深責旣已處分卿須出去昭布朝令之至嚴依其願馬太磨鍊以給爲好此意傳于兵判就議右相從長區劃後草記可也判尹李文源亦爲就議大臣之意分付宜矣仍命退諸臣以次退出
정조 13년
行都承旨金光默坐行左承旨徐鼎修坐直行右承旨閔台爀坐左副承旨李益運坐右副承旨申耆坐同副承旨洪仁浩坐直注書徐有聞別仕直一員未差假注書洪樂游仕直事變假注書柳師模仕
정조 13년
李益運啓曰來十六日儒生殿講日次矣敢稟傳曰爲之未試兩次已有追試之敎一體應試事分付
정조 13년
李益運啓曰輪對官來待矣敢啓傳曰入侍
정조 13년
閔台爀啓曰大司憲李𡊠執義申禹相掌令鄭東觀持平韓致應俱在外掌令徐榮輔持平李敬心疏批未下監察茶時之意敢啓傳曰知道
정조 13년
傳于閔台爀曰惠堂入侍
정조 13년
傳于李益運曰當該承旨越俸一等
정조 13년
以刑曹判書望筒傳于金光默曰旣以編摩堂上許遞則又以編摩堂上擬入不察甚矣當該政官推考更爲擬入
정조 13년
以大司成望筒傳于金光默曰首望聞有實病更爲擬入
정조 13년
有政吏批判書洪良浩進參判未差參議丁範祖牌不進行都承旨金光默進以崔重圭爲正言吳載純爲禮曹判書兪漢㝢爲吏曹佐郞具絳爲監察金憙爲氷庫提調金達淳爲永陵參奉金文淳爲刑曹判書趙鼎鎭爲大司成
정조 13년
兵批判書金尙集進參判洪檍病參議柳焵入直進參知李師濂病行右承旨閔台爀進以朴宗岳爲副摠管任希曾成夢龍爲同知李邦運爲羽林將金鍾義安允奭爲五衛將李大蕃爲慶熙將鄭弘濟爲景福將金履翼爲文兼柳相亮爲訓鍊主簿廉德升爲蟾津別將副護軍李文喆李永喆副司直鄭民始洪秉瓚南鶴聞徐邁修以上竝單付慶尙左兵使單李源單付事承傳
정조 13년
以吏曹參判望筒傳于金光默曰前望單子入之待下批牌招察任
정조 13년
吏曹參判前望單子入之閔鍾顯落點
정조 13년
洪仁浩啓曰參議之連五日不參雖未知病勢之何如是豈申飭之意從重推考其委折明日問啓事命下矣問于刑曹參議李祖承處則以爲臣素患腹冷之症觸寒闖發左右牽引委頓不省已屢日矣無路自力進參昨於坐起不得已懸病申飭之下冒犯罪科惶懍震越罔知攸措云矣敢啓傳曰知道
정조 13년
兵曹口傳政事申大謙爲禁軍別將
정조 13년
傳于閔台爀曰慶尙兵使入侍
정조 13년
兵曹以金相玉爲訓鍊都監中軍
정조 13년
李益運以弘文館言啓曰副校理鄭萬始李冕膺旣有只推之命竝卽牌招察任何如傳曰允
정조 13년
閔台爀以司僕寺一二提調意啓曰各牧場馬畜産多寡牧養數爻別單書入之意敢啓傳曰知道不謹牧官句管道帥臣決棍懲治事分付可也
정조 13년
閔台爀以兵曹言啓曰依下敎薄衣禁軍孫時茂高道赫朴聖說李景熺金相瑜金鼎夏六人等處各正木一匹綿子二斤式分給金虎門軍士李二祥高德奉安厚男敦化門軍士李德起丹鳳門軍士尹必興金阿只鄭岳山金聖玉通化門軍士金潤大南所傳漏軍士朴江東李於仁老味等十一名處冬衣袴子造給之意敢啓傳曰知道
정조 13년
洪仁浩以賬恤廳言啓曰西部京營庫契任掌徐聖仁今十二月初十日路傍得今年生遺棄女兒本契居良女金召史欲爲收養而貧不自食願爲受料告于本部自該部同月十一日牒呈故依節目給料使之乳養之意敢啓傳曰知道
정조 13년
閔台爀以訓鍊都監言啓曰依傳敎金虎門入直軍徐三說朴泰茂朴枝興趙昌福弘化門入直軍柳相厚崔振甲永肅門入直局出身金慶瑞鄭德文趙德福林益采下都監入直軍李興贊等處各木一疋去核二斤考例分給之意敢啓傳曰知道
정조 13년
閔台爀以禁衛營言啓曰依傳敎新營入直京標下軍曺允得處木綿一疋去核二斤考例以給之意敢啓傳曰知道
정조 13년
閔台爀以御營廳言啓曰依傳敎新營入直京標下軍金成大等二名及鄕軍姜昌郁等三名等處各木綿一疋去核二近考例分給之意敢啓傳曰知道
정조 13년
閔台爀以扈衛廳大將意啓曰依傳敎本廳入直軍官趙明新張鎭翼等處各正木一疋去核二斤考例題給之意敢啓傳曰知道
정조 13년
閔台爀以義禁府言啓曰因政院啓辭慶尙道南海縣定配罪人洪格分揀放送事分付所到地方事命下矣洪格旣已發配放送事分付所到地方之意敢啓傳曰知道
정조 13년
掌令徐榮輔疏曰伏以臣昨奉柏府除命卽又召牌降臨寵隆陞秩義不俟駕而顧臣私情至爲懇迫臣父自在嶺邑重經風痺多般醫治厪獲痊安旋蒙聖恩得以解官歸家調病隨便任旣特恩遞亦異數事事洪造感結心肝第臣父年紀衰邁榮衛損鑠重病甫愈餘症未祛眞元浸弱居常善感閉戶怕寒長在床席而臣爲子不肖旣不能竭誠醫藥以盡調治之方身係講製又不能朝夕救護老人將攝失宜者多而數日以來猝添寒感頑痰凝膈客邪乘虛嘔噎而不能進食煩悶而不能入睡虛汗累失眩暈忒甚轉側運動皆不能自遂臣方左右扶將視湯勸食方寸煎灼不知所出以此實狀萬無暫時離側之勢間値淸齋疏籲路阻今始隨牌詣闕短章陳懇伏乞天地父母俯察微私將臣所帶職名亟賜刊改以幸公私治臣瀆擾之罪以肅朝綱焉仍伏念臣家之得有今日是豈臣夢想之所自期也哉門戶幾覆而惟殿下再造之性命莫保而惟殿下曲全之陽春雨露未足爲多生死肉骨未足爲喩臣家世受國恩隆寵厚渥淪肌浹髓而臣身所被尤爲曠絶拯拔於坎窞之中拂拭於糞土之賤俾得以跡廁靑衿名玷黃甲放榜之日恩敎特下賜祭臣祖甄敍臣父記念疇昔矜憐愚迷誨諭溫諄辭旨惻怛凡係瞻聆莫不爲之感激流涕況臣父子當作何懷相對嗚咽攢手祝聖若使臣祖而有知亦必感泣冥冥思效結草之報矣伏況臣自釋褐以來驟躐華顯始叨郎星兼史歷揚霜臺玉署亦嘗簪筆出入亦嘗挾冊登對榮耀無比臣鄰動色臣中夜無寐撫躬戰掉惟恐愚暗疏率報之莫効而或陷於罪戾生爲辜恩之人死無以見臣祖於地下矣抑臣於三司之職已累叨矣每奉除旨惶汗沾背其間亦或一再承膺於館職而或緣恩命之急於叩謝或緣事會之不敢言私冒沒廉防趨承寵命豈敢曰以人以地萬分一可以近似於是擬議於是哉臣之一身旣非臣有祗當奔走惟命生死向前復何敢飾辭例讓於殿下之前哉誠以自來情踪之萬萬憫蹙雖欲强顔其勢末由區區此狀伏想日月之明庶幾照燭無遺前後哀矜而體諒之者亦已屢矣今何敢復事覶縷以增死罪乎噫臣旣以磨頂隕首自誓於心炳然血衷天地鬼神實鑑臨之今使臣赴湯蹈火臣且樂爲之如不及矣獨於淸顯一步視若鐵限不敢自進臣情到此吁亦慼矣玆敢附陳疏末疾聲哀籲伏乞聖上察臣言之非出假飾諒臣情之實有難强亟命銓曹勿復檢擬於三司之望俾臣得以削跡榮塗自靖微分以卒生成之澤千萬幸甚省疏具悉本職許遞
정조 13년
己酉十二月十一日辰時上御誠正閣左副承旨與輪對官入侍時左副承旨李益運假注書洪樂游記注官趙慶遠金鳳顯濟用判官黃延祚廣興主簿柳熽東氷庫別提鄭熙濟別檢吳在鎭司僕主簿朴趾源司䆃主簿金昌顯以此進伏訖上曰同副承旨入侍賤臣承命出傳同副承旨洪仁浩隨入進伏上曰輪對官奏職姓名可也延祚等奏職姓名訖上敎趾源曰春塘臺石築事爾其聞於前戶判乎趾源曰臣果聞之矣上曰爾見則何如耶趾源曰似是堅固而以其補階物力之夥然觀之不若甓築之爲便矣上敎昌顯曰惠慶宮誕日所納粳米以遺在擧行乎抑或每每捧納於貢人乎似聞有生弊之端云爾其知之乎昌顯曰粳米乃是直長所掌故臣雖不能詳知而旣以遺在取用則初無弊端云矣上曰爾須出言于提調果有弊端登對以奏之意分付可也上敎在鎭熙濟曰司寒祭後伐氷雖不可緩而再昨以後日寒頗緊所當遲待氷堅而徑先藏氷而入來果何故耶在鎭等曰鑿氷之處在於漢江越邊而氷丁則如數鑿取故果爲入來矣上曰此時氷丁難保其堅固祭享所用何等重大而如是疎忽禮判及該提調今方處分而爾等之徑自入來終涉可駭矣命益運書傳敎曰數日凝沍釀寒已久昨今栗烈亦足以折膠伐氷正當其時則乃於此時復命其可成說乎當初禮曹之不待臘日徑先草記者躁擾甚矣如有合氷之漸亦當觀勢進退而不此之爲訖無一言以致主梗官之準事入來況東氷庫氷丁祀奠所用則豈不未安乎當該判書金文淳氷庫提調沈頤之竝遞差其代今日政差出仍命退諸臣以次退出
정조 13년
己酉十二月十一日巳時上御重熙堂軍士房承旨入侍時行右承旨閔台爀假注書洪樂游記注官趙慶遠金鳳顯以次進伏訖上曰宣武祠香祝已傳之乎台爀曰已傳香矣上曰吏判入來乎台爀曰違牌云矣命書傳敎曰每歲極寒衛士衣袴之不掩體於單衣單袴之類摘奸顧恤年前已有定式而昨夜之寒可謂折綿分遣宣傳官旣令摘奸以此小名件記出給各該營門參考已例卽爲顧恤後草記上曰未肅拜禁軍將改差今日政差出出榻敎上曰同副承旨入侍出榻敎賤臣承命出傳同副承旨洪仁浩進伏訖命仁浩書傳敎曰宣武祠致祭時獻官以承旨擧行右承旨進去執事全不擇差御製祭文事體何如則大祝尤豈如是不擇乎當該銓堂從重推考祭報府更卽釐正享吏令攸司科治以吏曹判書洪良浩牌不進推考傳旨命書傳敎曰判堂殊不知受以爲過之義推緘滿囊自是美事何必使人不欲誰何然後方可愜意而行政乎銓選何等至重則當初存拔不可但以做錯言況分排於多寡亦豈新除日前席面飭之本意乎廟薦之突凡事屬大官猶且責備況銓堂乎以此吏判之人品而率爾乃爾卽此可驗近日習俗之伎倆他尙何說今玆飭敎出於開示之意向後收拾無出對揚二字此傳旨勿施更卽牌招申飭開政上曰宣武祠祭官大祝不爲擇差銓官誰也仁浩曰參議似必塡入矣上曰大祝更令擇差仍爲知入可也賤臣承傳還奏訖上命退諸臣以次退出
정조 13년
己酉十二月十一日酉時上御重熙堂同副承旨入侍時同副承旨洪仁浩假注書洪樂游記注官趙慶遠金鳳顯進伏訖上曰宣武祠致祭時大臣則右相往參乎仁浩曰然矣上曰往參之客其數夥然耶仁浩曰日寒之故不得盡會矣上曰祭儀果豐備而芬苾馨香理有格感乎仁浩曰籩豆淨潔鼓吹振作果是無前之盛擧矣上曰宣武祠李提督不爲配享云然否仁浩曰然矣仍命書傳敎曰宣武祠致祭時李提督認爲同配祭文親撰而更考文蹟楊經理邢尙書兩位而已然則旣撰之祭文棄之可歎以此祭文下送設祭于武烈祠石尙書以下倂享諸位祭文亦當親撰待撰成下送獻官以道伯爲之日字令該曹以念前推擇設行後形止狀聞事分付又命書傳敎曰是日是侑意豈適然介冑奠巵笳鼓在庭備盡崇報之儀兼寓起感之衷予意初欲躬臨而未果豈可一番設祭徒侈觀瞻而止乎歲暮春秋無地可讀而眷彼神京益不禁有美之思目下實政無過於培植其後嗣一以慰尊周之思一以表回甲之日李提督孫行行副護軍李源擢授兵閫瓜近人中作窠單付使之當日謝恩古人猶愛壁間之蜘蛛蛛與朱之音似愛之乃爾況提督之先系本出我國而公孫反本而東此已異矣年前購得譜冊於燕肆給其家仍使造主妥靈亦豈不奇哉如康世爵後孫尙以派出中國有主祀人永付司果之故事況此家乎此後此家主祀人之無職者堂上以上隨品付加設樞銜堂下以下至白徒付司果此非予義起而創式敢欲追述列朝盛意之一端此意使其主祀人知之上曰兵閫中朔數最久人知入可也賤臣承命出回奏曰慶尙左兵使南志默戊申八月除拜下去而諸閫中朔數爲最多云矣命退諸臣以次退出
정조 13년
己酉十二月十一日三更上御重熙堂慶尙左兵使入侍時同副承旨洪仁浩假注書洪樂游記注官趙慶遠金鳳顯慶尙左兵使李源以此進伏訖上曰慶尙兵使進前奏職姓名可也源進奏訖上曰是日致祭予心愴感終日無以爲懷況其子孫之心耶子孫如是榮貴提督冥冥之中想必悅豫矣予初欲親臨近日日寒甚緊不得往參矣仍命仁浩讀示傳敎上敎源曰卿知此文義乎源曰臣本無識無以解見矣上曰卿旣經邊地而未經閫任故玆予擢授卿藩閫之任此是重任卿若赴任後萬一不悛使酒之習則非但辜負朝家特授之意當於提督祠宇之前可以猛棍卿須惕念予今日之敎無復近口可也仍命持入親祭祭文賤臣承命出持入上敎源曰卿須齎去祭文置諸祀宇可也命退諸臣以次退出
정조 13년
行都承旨金光默坐行左承旨徐鼎修坐行右承旨閔台爀坐左副承旨李益運坐直右副承旨申耆坐直同副承旨洪仁浩坐注書徐有聞別仕直一員未差假注書洪樂游仕直事變假注書柳師模仕
정조 13년
藥房都提調蔡濟恭提調洪良浩副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿調攝中氣候何如繼進湯劑今日當爲議定臣等不任區區憂慮敢來問安竝此仰稟藥房問安啓辭答曰知道慈殿氣候一樣湯劑姑依前方限五貼煎入宜矣王大妃殿惠慶宮中宮殿藥房口傳問安答曰知道
정조 13년
洪仁浩啓曰大司憲李𡊠執義申禹相掌令鄭東觀持平韓致應在外掌令一員未差持平李敬心疏批未下監察茶時之意敢啓傳曰知道
정조 13년
金光默啓曰行大司成趙鼎鎭謂有身病屢度催促終不肅謝事甚未安推考警責仍卽牌招察任何如傳曰許遞前望單子入之待下批牌招察任
정조 13년
刑曹參議前望單子入之尹行任落點
정조 13년
吏曹口傳政事監察李孝承訓鍊正吳文常相換
정조 13년
金光默啓曰檢閱金祖淳自鄕上來云卽爲牌招察任何如傳曰待開門牌招
정조 13년
以副校理鄭萬始李冕膺牌不進罷職傳旨傳于申耆曰只推
정조 13년
申耆以弘文館言啓曰本館上番校理尹光顔以兼東學敎授今日儒生試取事晝仕出去之意敢啓傳曰知道
정조 13년
兵曹口傳政事副司果李孝傳李提督奉祀孫永付司果事承傳
정조 13년
兵曹以李明運爲禁衛中軍
정조 13년
金光默以吏曹言啓曰今日本曹褒貶坐起時堂上當爲備員而參判閔鍾顯未肅拜令政院牌招以爲同參開坐之地何如傳曰允
정조 13년
閔台爀以備邊司言啓曰東氷庫最初藏氷如不堅固則更令該庫鑿取換置事命下矣該庫郞廳發牌詳問則以爲今月初六日辭朝後出往看審豆毛浦越邊無可合之永只漢江越邊凝沍成氷比前雖未十分堅固高厚合於見樣故仍爲始役當日鑿取一萬丁藏置初七日又鑿取一萬丁藏置而自伊日夕天氣釀寒氷勢快堅初八日九日連日鑿取之數又爲二萬二千三百丁藏置云矣六七兩日所鑿取者雖未能如前堅固而高厚則旣合見樣八九兩日所鑿取者則其所堅固與前無異云且一年祭享所用氷丁都數爲二千丁內外云若於八九兩日所鑿取二萬二千三百丁中謹爲另擇封進則恐無未盡之慮最初藏氷換置一款置之何如傳曰允
정조 13년
己酉十二月十二日辰時上御重熙堂左承旨入侍時行左承旨徐鼎修記事官徐有聞記注官白慶楷金鳳顯以次進伏訖上曰王大妃殿進御加味六君子湯依前方限五貼煎入出榻敎上曰監察李孝承訓鍊正令該曹口傳相換出榻敎命書榻敎曰宣傳官李光益改差尹頤東仍任命書傳敎曰貶坐當前參議聞有實恙刑曹參議李祖承許遞近來詞訟劇地專事委屬事體未安前望單子入之待下批牌招開坐命讀公事書判付訖命退承史以次退出
정조 13년
行都承旨金光默坐行左承旨徐鼎修坐行右承旨閔台爀坐左副承旨李益運坐右副承旨申耆坐直同副承旨洪仁浩坐直注書徐有聞別仕直一員未差假注書洪樂游仕直事變假注書柳師模仕
정조 13년
大殿王大妃殿惠慶宮內閣政院玉堂朝廷二品以上六曹堂上口傳問安答曰知道中宮殿單子問安答曰知道
정조 13년
申耆啓曰今十六日日次儒生殿講爲之事命下矣處所以何處爲之乎敢稟傳曰進定於十五日處所則便殿爲之先行開坼次行殿講伊日眞殿展拜相値承史侍衛則時至預爲詣閤行禮還後入正時可也
정조 13년
閔台爀啓曰密符事體甚重事當詣闕親納而前黃海兵使孫相龍謂以身病沈重行到長湍使其親裨齎來替納事未前有萬萬駭然所當重勘而本院請推之外無他可施之罰何以爲之敢稟傳曰令廟堂稟處
정조 13년
閔台爀以都摠府言啓曰今日入直內三廳武兼禁軍及軍兵等當爲中日習射而中宮殿誕日相値不得爲之之意敢啓傳曰知道
정조 13년
閔台爀以訓鍊都監言啓曰本局哨官車光輪身病甚重勢難察任改差何如傳曰允
정조 13년
閔台爀以一所巡廳言啓曰去夜二更三點量興仁門摘奸後仍往五間水門之路城上忽有人跡故驚心急往則果有着戰笠一人自城外越來故將欲執捉之際驚墮城外末由執捉故招致門外巡邏軍取見其腰牌則乃是御營廳軍士李世燁爲名漢而深夜越城事極驚駭爲先移送秋曹之意敢啓傳曰知道御將常時若有紀律此等所犯豈出於本營乎御營大將李漢豐越俸一等近來巡邏太弛將臣之都巡惟看冊曆而出故此等罪過愚氓無難犯科何必移送秋曹厥漢付之御將家大抵痼弊在於捕校營校之不離各其伏處及所管字內之故僻巷迃路無一邏騎此蓋巡將監軍輩只察便近之大道不及稍遠稍迃處而然後復若此當別遣宣傳官考察巡將監軍等鍾閣都民所見處嚴棍以此惕念巡廳似無明義錄故不知夜禁之法意各一件令內閣分給晝則讀此夜則出巡可也
정조 13년
大司成李敬一疏曰伏以臣之偏母年近七旬素抱貞疾長在床褥氣息凜綴自三四日前猝患暴泄眞元大脫食飮全却臣方左右扶將日事藥餌實無頃刻離捨之勢故昨奉除旨召牌踵臨而罪犯違逋恭俟重勘飭敎繼下俾參貶坐臣且惶且感章皇出肅今日罷坐之後歸省病母則症形無減一味苦劇第臣所帶之職旣非夙夜奔走之任若値安閑無事之時則固當方便將護不必仰煩天聽而第目今殿講隔日課試未畢以臣情私實無束帶供仕之暇玆敢略入文字疾聲呼籲於孝理之下伏乞聖慈天地父母亟命選部劃卽鐫改以便救護公私幸甚答曰省疏具悉爾其勿辭救護母病
정조 13년
行都承旨金光默坐行左承旨徐鼎修坐直行右承旨閔台爀坐左副承旨李益運坐直右副承旨申耆坐同副承旨洪仁浩坐注書徐有聞別仕直一員未差假注書洪樂游仕直事變假注書柳師模仕
정조 13년
傳于申耆曰禮房承旨馳詣宗廟景慕宮奉審摘奸以來
정조 13년
申耆啓曰今十七日崇義殿遣近侍致祭事命下矣何承旨進去乎敢稟傳曰右承旨進去
정조 13년
徐鼎修啓曰都承旨金光默右承旨閔台爀左副承旨李益運右副承旨申耆同副承旨洪仁浩春秋館褒貶進去下直之意敢啓傳曰知道
정조 13년
申耆啓曰今此春帖子製述人中時無職名人令該曹口傳付軍職何如傳曰允
정조 13년
以吏曹參議丁範祖牌不進罷職傳旨傳于金光默曰只推
정조 13년
洪仁浩啓曰合辭許久闕啓事甚未安今日政新除授掌令待下批牌招諫院未肅拜人員一體牌招何如傳曰允
정조 13년
有政吏批判書洪良浩進參判閔鍾顯參議丁範祖牌不進行都承旨金光默進以許晪爲掌令鄭好仁爲宗廟提調徐有隣爲內醫提調沈頤之爲司䆃提調柳烇爲刑曹佐郞金相儼爲平市主簿
정조 13년
兵批判書金尙集參判洪檍參議柳焵病參知李師濂入直進右副承旨申耆進副護軍徐榮輔副司直趙鼎鎭李祖承趙衍德以上竝單付訓鍊僉正單李光益宣傳官尹頤東仍任事承傳
정조 13년
申耆啓曰事變假注書柳師模身病猝重勢難察任今姑改差何如傳曰允
정조 13년
傳于金光默曰京畿監司入侍
정조 13년
李益運以藝文館大提學意啓曰本館今秋冬等褒貶明日磨勘事命下而領事未差不得擧行之意敢啓傳曰知道
정조 13년
李益運以弘文館大提學意啓曰本館今秋冬等褒貶明日磨勘事命下而領事未差不得擧行之意敢啓傳曰知道
정조 13년
李益運以吏曹言啓曰忠貞公韓光肇宣諡今月二十五日定行於慶尙道龍宮縣云矣敢啓傳曰知道
정조 13년
兵曹啓目粘連寧邊府門樓修改城堞修築一所都廳具錫殷施以加資之典二所都廳三所都廳竝自本營從厚施賞而該府使許𣷯旣經兵閫置之何如判付啓依回啓施行爲旀二三所都廳段宜有差等施以帖加之典爲良如敎
정조 13년
閔台爀以備邊司言啓曰黃海前兵使孫相龍中路使親裨替納密符之罪因政院啓辭令廟堂稟處事命下矣其實病輕重雖未可懸度而設令病在殊域密符事面至嚴且重闕外與城外替納尙云未安況中路替納事未前聞一受符之後生死隨身道理當然武帥之創開無前之例旣傷國體且關師律決不可尋常處之黃海前兵使孫相龍施以邊遠充軍之律何如傳曰納符雖係無例充軍亦似如何替納該裨令有司堂上嚴問捧供更爲論理定律名草記可也